<classify> Mkuu wa Mkoa wa Mtwara, Gelasius Byakanwa ameitaka Mamlaka ya Chakula na Dawa TFDA kuwapa usajili wa muda wazalishaji wadogo wadogo wa bidhaa za vyakula na vipodozi kwani watakuwa wamewekwa chini ya uangalizi wa mamlaka hiyo.Akizungumza wakati wa kipindi cha majadiliano kwenye Jukwaa la Fursa za Biashara na Uwekezaji lililoandaliwa na Ofisi ya Mkoa wa Lindi kwa kushirikiana na Kampuni ya Magazeti ya Serikali TSN, RC Byakanwa amesema kuwa wajasiriamali wanashindwa kuboresha bidhaa zao kwani mamlaka husika haijawasajili kwa kushindwa kukidhi vigezo vilivyowekwa na Mamlaka hiyo.Ameongeza kuwa wajasiriamali wanashindwa kuendelea kibiashara kwa kuwa wanajiona wako mbali na mamlaka hiyo na hawaoni umuhimu lakini madhara yake ni kuwa bidhaa zao zinashindwa kupata soko nje ya nchi. Naye Waziri wa Habari, Utamaduni, Sanaa na Michezo , Dk Harrison Mwakyembe ambaye amemwakilisha Makamu wa Rais katika Jukwaa hilo, Samia Hassan Suluhu, amesema kuwa bidhaa za wajasiriamali kutoka Tanzania zinashindwa kufanya vizuri sokoni kwa kuwa hazijapata kibali na mamlaka husika zikiwemo TFDA na TBS.Nchi jirani Kenya mtu anazalisha binzari lakini zimethibitishwa na mamlaka wakati wa kwetu wanazalisha vitu vingi na bora, amesema Waziri Mwakyembe.Hata hivyo, wawakilishi wa taasisi hizo zilizoshiriki Jukwaa la Fursa za Biashara na Uwekezaji mkoani Lindi walikubali kuwatembelea wajasiriamali kwa lengo la kuwakagua na kuwapa vibali ili kuharakisha ukuaji wa biashara zao.  <topic>: KITAIFA 